巖桂堂
作者：李流謙
朝代：宋

paragraphs: 湘峯峩峩湘水碧，萬古魚龍護冰魄。
荷衣芷佩凝秋霜，欲誦遺章髮先白。
天生草木預何事，乃與騷人同一骨。
今人古人共磨滅，惟有芬香埋不得。
主人手植雙桂樹，寧爲嬖玩娛燕席。
亦知蘭鮑隨所化，勉進修名比馨潔。
繞除霏霏風襲予，欲參靈螭駕寥闃。
陳辭重華弔屈賈，酌以芳辛起湮鬰。
日暮美人期未來，霧濕烟低花蔌蔌。